Skriflesing: Lukas 22
Teks: Kategismus Sondag 52. Lukas 22:40
Bid dat julle nie in versoeking kom nie!
Die Here Jesus sluit omtrent sy woorde af met hierdie woorde aan sy dissipels, want nadat Hy hierdie woorde gesê het, het Hy gaan bid en daarna is Hy gevange geneem.
Die woorde is ook deur die Here Jesus gebruik toe Hy ons geleer het om te bid.
Merkwaardig is dat die woorde ook weer aan die slot van die gebed staan.
Die Here laat ons eers bid vir vergifnis van ons sondes voordat Hy ons laat bid dat die hemelse Vader ons daarvan moet bewaar dat ons nie in versoekings gelei moet word nie.
Skuldvergifnis alleen is nie genoeg nie.
Dit is moontlik dat ons ons skuldvergifnis kan misbruik en dan sorgeloos raak!
Daar is mense wat net hulle self verskoon wil hê, maar dan gewetenloos op ander mense trap!
Daarom bid ons hierdie laaste deel ook by…
Ons besef die stryd wat daar is om reg te lewe en skuldvry te lewe. Ons weet dat dit onmoontlik is om met ons eie kragte sonder sondes te lewe. Maar ons het tog die begeerte om reg en goed te doen. Daarom die dubbelde aksent:
Here, vergewe my my sondes.
Here, lei my nie in versoeking nie, maar verlos my van die bose.
Kom ons kyk saam na die volgende dinge:
1. Wat is 'n versoeking?
2. Wat is die krag van 'n versoeking?
Wanneer ons bid dat ons nie in versoeking gelei moet word nie, is dit goed as ons vooraf eers weet wat 'n versoeking is, want dan weet ons presies waarvoor ons bid.
Ons maak in die Bybel kennis met twee soorte versoekings: Die eerste een is 'n versoeking wat deur die Here bewerk word.
In hierdie geval is die versoeking 'n manier van die God om ons geloof op die proef te stel.
Die doel van 'n versoeking in hierdie geval is om openbaar te maak of die persoon an wie die versoeking gestel is, se geloof eg of vals is.
Die Here gebruik hierdie soort versoekinge sodat 'n mens homself kan ontdek: sodat jy self kan sien waar jy met jou geloof staan, en hoe eerlik jy teenoor die Here is.
Vir hierdie doel gebruik die Here baie middele.
Ons lees in byvoorbeeld 1 Petrus 4:12 dat Petrus aan die Christene skryf dat hulle nie verbaas moet wees oor die vuurgloed van vervolging wat oor hulle gaan nie. Dit is 'n beproewing om te sien of hulle ondanks alles bly vashou aan die gemeenskap met Christus en sy lyde.
Dink verder aan Exodus 15: die gedeelte oor die water van Mara. Daar staan in vers 25 geskryf dat die Here 'n proef aan die volk gestel het.
Hulle het byna omgekom van die dors, maar die Here het 'n sekere stuk hout aangewys wat hulle in die water moes gooi, en die water het soet geword.
Hulle moes bewys dat hulle selfs onder sulke omstandighede nog steeds aan die Here glo.
Ons lees presies dieselfde in Deuteronomium 8:2 en 16. Dar herinner die Here hulle daaraan dat al die dinge wat hulle oorgekom het in die woestyn, gebeur het om hulle geloof te beproef en om hulle te suiwer.
Jakobus begin sy brief om te skrywe dat dit vir hom 'n suiwer vreugde is om in versoekinge te val, want hulle weet dat die beproewing van die geloof lydsaamheid werk.
Die Apostel Petrus skryf in sy eerste brief (1:6) dat die Here ons net met allerhande beproewinge beproef wanneer dit nodig is, sodat ons geloof daarin verheerlik kan word dat dit die beproewinge deurstaan het.
Maar dan is daar nog 'n ander soort versoeking. Dit is die versoeking waarvan ons tot God die Vader bid dat Hy ons so moet bewaar dat ons nie daarin gelei word nie. Dit is die versoeking waarvan ons lees in Deuteronomium 6:16
Julle mag die HERE julle God nie versoek soos julle Hom by Massa versoek het nie. (Deuteronomium 6:16 AFR53)
Hierdie soort versoeking beteken dat ons kwaad probeer bewerk.
Hierdie soort versoeking word deur die Satan bewerk, omdat Hy ons daarmee wil oorhaal om sonde te doen.
Hierdie soort versoeking gebeur ook onder die toelatende wil van die Here - maar dit word nie deur die Here geïnisieer nie, en is ook nie in die eerste plek daarop gerig om die eer van God te dien nie.
Hierdie soort versoeking gebeur ook met die wil van God.
Dink hier aan die treffende voorbeeld van Job: Die Satan het hom baie hartseer en smarte aangedoen, maar dit was eers nadat die Satan by God gaan toestemming vra het om dit te kon doen.
Die Satan staan in sy versoekinge oor ons ook nie alleen nie.
Hy gebruik die wêreld.
Hy gebruik ons eie liggaam.
Hy gebruik ons welluste en ons begeertes.
Hy gebruik die dinge waarvoor ons 'n persoonlike smaak het.
Die Satan loer met sy beproewinge op ons en die oomblik wanneer ons verslap in ons waaksaamheid en ons gebede dat die Here ons asseblief moet bewaar, slaan hy op ons toe.
Daarom is dit bitter nodig dat ons moet bid dat die Here ons nie in die versoeking moet lei nie en dat Hy ons van die bose moet verlos.
Sonder die genade en krag van die Here is dit nie vir ons moontlik om hierdie aanvalle van die Satan op ons te kan oorkom nie.
Hierdie gebed is deel van die nugterheid van 'n christen se lewe. Daar staan mos in 1 Petrus 5:8 geskryf dat ons nugter en waaksaam moet wees, want die duiwel, ons teëstander, loop rond soos 'n brullende leeu wat soek wie hy kan verskeur.
2. Die krag van versoekings.
In die tweede plek moet ons ook ondersoek hoeveel krag daar sit in hierdie versoekings wat oor ons lewe kom.
Ons moet nie die fout maak om te dink dat die mag van die duiwel en van ons begeertes nie groot is nie.
Die treurige ervarings wat ons almal al deurgemaak het, bewys dit.
Die Satan het geweldig baie mag - let op op hoeveel plekke en met hoeveel mense werk hy gelyktydig.
Soveel dat hy kans gesien het om God van sy troon te beroof.
Die Satan se haat en vyandskap is inderdaad iets om mee rekening te hou in ons lewens.
Sy haat teen ons en teen God is ongetwyfeld ongeëwenaard.
Daarom is die duiwel so gevaarlik. Hy sal alles in die werk stel om ons skade aan te doen op enige denkbare gebied: ons geloof, ons besittings, en wat ookal.
Aan die ander kant is die duiwel se mag ook maar beperk. Dit is nie so groot soos God se mag nie. Daarom gebruik die Satan allerhande dienaars om hom te help in sy taak om te verwoes en af te breek..
Hy het getroue bondgenote in die engele wat saam met hom geval het toe hulle teen die Here in opstand gekom het.
Verder is daar nog al die steun wat die Satan ontvang van die mense wat hulleself aan die slegtheid van die sondes oorgee.
Die Satan beweeg ons somtyds om selfs die gawes wat God ons gegee het, teen God te gebruik.
Ander kere laat hy ons doodgewoon ons gawes versaak soos byvoorbeeld wanneer ons onnet is of oneerlik.
Dikwels gebruik hy ons kennis van die wetenskap so dat ons darmee die heerskappy van God ontken.
Dink aan die dinge wat die Satan in ons ontketen om menseverhoudinge te skaad, soos byvoorbeeld hoogmoed, gierigheid of lelike taal!
Al hierdie dinge beteken eenvoudig dat die duiwel ons tog soms in sy veldtog teen die Here in sy diens gebruik.
Daarby kom dinge wat in hulleself glad nie verkeerd is nie, maar wat deur die duiwel se inwerking verkeerd gemaak word. Sy beplanning wortel in sy haat teen God en teen ons.
Rykdom sou 'n voorbeeld kon wees. Dit is 'n seën van God, maar dit kan beslis tot oneer van God gebruik word.
Nog 'n voorbeeld is eer en mag. Dis dinge wat uit die hand van God na ons toe kom, maar dit gebeur baie keer dat dit juis mense se eer en mag is wat maak dat hulle die Here verloor - dit gebeur wanneer mense in hulle eie te belangrik geword het en hulle toegekende magte misbruik.
Dink aan 'n saak soos ons huwelikke.
Die huwelik is die simbool van ons omgang met die Here - maar dikwels gaan dit baie skurf in sommige van ons christene se huwelikke.
Waar kom die fout vandaan? Die duiwel ontgin al hierdie dinge om die eer van God aan te tas, en om ons verhouding met God te besoedel en (as hy kan) te vernietig.
Dis baie moeilik om teen hierdie onsigbare gevalle engel te stry, want ons kan nie sien waar hy is en waarvandaan hy kom nie. Hy val ook juis ons geestesgawes aan - daarom sien ons nie altyd die letsels dadelik raak nie!
Daarom wil die Here hê dat ons altyd in verset moet wees teen 'n ding wat ons verlei om van die waarheid af weg te val.
Natuurlik gee Hy daarom die inwerking van sy Heilige Gees aan ons - en die Heilige Gees leer ons om te bid.
Onder andere bid ons dat ons hemelse Vader keer dat versoekings wat vir ons te sterk is, in ons pad kom
Verder verhoor Hy ons gebede deur hierdie soort van aanvalle werklik van ons af weg te keer!
Die genade is in sy verlossende genade vasgevang: God verstoot ons nie wanneer ons oon 'n versoeking gestruikel het en sondes gedoen het nie. Sy vergewende genade in Christus is al voor die skepping oor die dinge aan ons toegeken.